Luiz Inácio Lula da Silva, jafnan kallaður Lula, hóf kosningabaráttu sína fyrir brasilísku forsetakosningarnar í gærkvöldi. Fangelsisdómur yfir honum vegna spillingar var felldur úr gildi í fyrra.
Ég ætla að taka slaginn á ný, sagði Lula við æsta stuðningsmenn í Sao Paulo í gærkvöldi. Lula, sem var forseti Brasilíu frá 2003 til 2010, mun etja kappi við Jair Bolsonaro, sitjandi forseta, í kosningum í október og mælist með um tíu prósentustiga forskot í könnunum.
"We want to come back, so no one ever again dares to challenge our democracy, and so fascism returns to the gutters of history, which it should never have left."
Lula sagðist hafa snúið aftur til að standa vörð um brasilískt lýðræði og til að bola fasisma aftur á öskuhauga sögunnar, þar sem hann á heima.
Kosningabaráttan nú markar endurkomu Lula í stjórnmálin eftir að hann fékk tólf ára fangelsisdóm fyrir spillingu árið 2018. Hæstiréttur felldi þann dóm úr gildi í fyrra og sagði dómarann í málinu hlutdrægan.
Lula hefur valið Geraldo Alckmin sem varaforsetaefni. Sá var áður ríkisstjóri Sao Paulo og þykir mun meiri miðjumaður en Lula, sem sjálfur hefur verið leiðtogi brasilíska vinstrisins um langa hríð.
Bolsonaro hefur lýst nokkurri óánægju með framboð Lula nú. Sagði forsetinn að þetta væri eins og þegar glæpamaður leitar aftur á vettvang glæps síns.
Lula da Silva, fyrrverandi forseti Brasilíu, hóf kosningabaráttu sína fyrir komandi forsetakosningar í gærkvöldi. Hann segist ætla að uppræta fasisma og mælist með gott forskot í könnunum.